钦定古今图书集成/理学汇编/文学典/第113卷 > 王野〈僧劭〉
## 钦定古今图书集成/理学汇编/文学典/第113卷 > 王野〈僧劭〉

按《列朝诗集》，“野字太古，歙人。从祖仲房以称诗有闻。
太古儿时习为诗。稍长，弃博士业，从其兄贾江淮间。
兄死，不能归，入吴，悦梁溪土风，家于鸿山之下，与妻
子𫗦糟不厌。居久之，诗益有名。游于金陵，不轻谒人。
贵人慕其名，访之累数刺，始一报谒。蹇驴造门，称布
衣王。野投刺径去，自选刻其诗一卷。晚年诗颇为竟”
陵熏染，竟陵极称之，为评骘以行世。凡竟陵所极赏
者，皆余之所汰也。子僧劭，字彦纶，亦能诗，早卒，有《朏
明草》。其佳句如陈匡左《过饮》云：“峰冷秋云白，墙阴晚
照残。”《永庆寺夜坐》云：“风轻松韵细，露滴月凉生。”《晚泊
江上》云：“晚烟生浦澹，秋月出江孤。”月云：“峰衔形似缺，
江动影难安。”人谓得乃翁衣钵也。